和武三思於天中寺尋復禮上人之作
作者：蘇味道
朝代：唐

paragraphs: 藩戚三雍暇，禪居二室隈。
忽聞從桂苑，移步踐花臺。
敏學推多藝，高談屬辯才。
是非寧滯著，空有掠嫌猜。
五行幽機暢，三蕃妙鍵開。
味同甘露灑，香似逆風來。
砌古留方石，池清辨燒灰。
人尋鶴洲返，月逐虎谿迴。
企躅瞻飛蓋，攀遊想渡杯。
願陪爲善樂，從此去塵埃。